অড অ্যান্ড দ্য ফ্রস্ট জায়ান্টস

অড অ্যান্ড দ্য ফ্রস্ট জায়ান্টস হলো নীল গেইম্যানের লেখা বিশ্ব বই দিবসের একটি বই, যা ২০০৮ সালে প্রকাশিত হয়। এটি নর্স পুরাণ এবং ঐতিহাসিক ভাইকিংদের উপর ভিত্তি করে রচিত।

 কাহিনি সারাংশ 

অড হচ্ছে এক তরুণ নর্স মানব। তার বাবা একজন কাঠুরে ছিলেন, যিনি ভাইকিং আক্রমণের সময় ডুবে মারা যান। কিছুকাল পরে দুর্ঘটনাক্রমে অডের পা ভেঙে যায় এবং তার স্কটিশ মা একজন মোটাসোটা বিধবাকে বিয়ে করে। সেই সৎ-বাবা অডকে অবহেলা করে নিজ সন্তানদের প্রতি বেশি মনোযোগ দেয়। এরপর অস্বাভাবিকভাবে যখন শীতকাল দীর্ঘায়িত হতে থাকে, অড তার গ্রাম ছেড়ে বনের দিকে চলে যায়।

সেখানে তার একটি শিয়াল, একটি ঈগল আর একটি ভালুকের সাথে দেখা হয়। ভালুকটির থাবা একটি গাছের মধ্যে আটকে ছিল। অড ভালুকটিকে সাহায্য করে এবং তাকে খাওয়ানোর চেষ্টা করে। ভালুকটি খাবার গ্রহণ করে, সে সত্যিই ক্ষুধার্ত ছিল। অড তাকে নিয়মিত খাওয়াতো। কিছুদিন পর সে জানতে পারে যে এরা সাধারণ কোনো প্রাণী নয়; বরং লোকি, ওডিন এবং থর নামে দেবতারা।

দেবতাদেরকে একজন ফ্রস্ট জায়ান্ট রূপ পরিবর্তন করে থর-এর হাতুড়ি ছিনিয়ে নেওয়ার জন্য লোকিকে ধোঁকা দিয়ে এসগার্ড থেকে বের করে দিয়েছে এবং তাদের পশুতে রূপান্তরিত করেছে। ফ্রস্ট জায়ান্টটি নারী রূপ ধরে লোকিকে ফাঁদে ফেলে হাতুড়িটি নিয়েছিল, যার ফলে সে এসগার্ডের উপর শাসন লাভ করে এবং অবিরাম শীতকাল শুরু হয়। তবে তারা দেবতা হোক বা না হোক, অড তাদের আর বেশিদিন খাওয়াতে পারত না। কিন্তু সে বুঝতে পারে যে এই দেবতাদের যাওয়ার কোনো জায়গা নেই এবং তারা নিজেরাই নিজেদের খাবার জোগাড় করতে পারছে না।

অড সিদ্ধান্ত নেয় যে সে এই অসহায় দেবতাদের সাহায্য করবে এবং তাদের সঙ্গে এসগার্ডের দিকে যাত্রা করে। সেখানে, থর তাকে মিমিরের কূপের কাছে নিয়ে যায় এবং অড জ্ঞান লাভ করে, সাথে সাথে তার বাবা-মায়ের যৌবনকালের একটি দর্শনও পায়।
অবশেষে সে জায়ান্টটির সাথে কথা বলে, যে প্রকাশ করে যে তার ভাই এসগার্ডের দেয়াল তৈরি করেছিল, কিন্তু পারিশ্রমিক থেকে তাকে বঞ্চিত করা হয়েছিল এবং থর তাকে হত্যা করেছিল। অড জায়ান্টটিকে বাড়িতে ফিরে যেতে রাজি করায়।

এর প্রতিদানে, দেবী ফ্রেইয়া তার পা সারিয়ে দেন, যদিও তিনি এটিকে সম্পূর্ণভাবে ঠিক করতে পারেননি, আর ওডিন তাকে একটি লাঠি উপহার দেন। মিমিরের কূপের জল পান করার কারণে সে যখন চলে গিয়েছিল তার চেয়ে কিছুটা বড় হয়ে মিডগার্ডে ফিরে আসে এবং শীতকাল শেষ হওয়ার সাথে সাথে সে তার মায়ের সাথে পুনরায় মিলিত হয়।

 পর্যালোচনা 
কার্কাস রিভিউস উপন্যাসটিকে একটি তারকাচিহ্নিত পর্যালোচনা দিয়েছিল এবং এটিকে একটি "মিষ্টি, বিষণ্ণ, চতুরভাবে হাস্যকর নভেলা" বলে অভিহিত করেছিল। তাদের রিভিউতে, তারা বইটিকে জর্জ আর. আর. মার্টিনের দ্য আইস ড্রাগন-এর সাথে তুলনা করে বলেছিল যে বইটি একই সাথে একটি শিশুতোষ বই এবং প্রাপ্তবয়স্কদের জন্য সংগ্রহযোগ্য হিসেবে কাজ করে। পাবলিশার্স উইকলি লিখেছিল যে, গল্পটি শিশুরা উপভোগ করবে, তবে তারা এটিকে গেইম্যানের পূর্বের কিছু কাজ—যেমন কোরালিন এবং দ্য উলভস ইন দ্য ওয়ালস এর চেয়ে সরল এবং "কম মৌলিক" বলে অভিহিত করেছিল।

দ্য বুকলিস্টের ইয়ান চিপম্যান, গেইম্যানের "নিপুণ হাস্যরস, প্রাণবন্ত গদ্য এবং চটপটে কল্পনা"-র প্রশংসা করেছেন এবং উল্লেখ করেছেন যে নর্স পুরাণে আগ্রহী শিশুদের কাছে বইটি বিশেষ আবেদন সৃষ্টি করবে। ​দ্য হর্ন বুক ম্যাগাজিনে প্রকাশিত একটি পর্যালোচনায় গেইম্যানের লেখাকে "নিখুঁত" বলা হয়েছে এবং পুরো গল্প জুড়ে থাকা হাস্যরসের বিষয়টি উল্লেখ করা হয়েছে। পর্যালোচকরা হেলকুইস্টের চিত্রকর্মের প্রশংসাও করেছেন, বলেছেন যে সেগুলি গেইম্যানের "শীতল" নর্স জগৎকে নিপুণভাবে ফুটিয়ে তুলেছে।

 নাট্য সংস্করণ 
২০২৪ সালের ডিসেম্বরে বইটির একটি নাট্য সংস্করণ তৈরি করা হয় এবং সেটি লন্ডনের ইউনিকর্ন থিয়েটারে প্রদর্শন করা হয়। 

 তথ্যসূত্র 

 বাহিঃসংযোগ 

 বইটির জন্য লেখকের পাতা
 বইটির জন্য প্রকাশকের পাতা 

বিষয়শ্রেণী:২০০৮-এর ব্রিটিশ উপন্যাস
বিষয়শ্রেণী:২০০৮-এর ফ্যান্টাসি উপন্যাস
বিষয়শ্রেণী:ব্রিটিশ ফ্যান্টাসি উপন্যাস
বিষয়শ্রেণী:শিশুদের ঐতিহাসিক উপন্যাস
বিষয়শ্রেণী:নীল গাইম্যানের উপন্যাস
বিষয়শ্রেণী:ভাইকিং যুগের প্রেক্ষাপটে রচিত উপন্যাস
বিষয়শ্রেণী:২০০৮-এর শিশুদের বই
বিষয়শ্রেণী:শিল্প ও সাহিত্যে নর্স পুরাণ
বিষয়শ্রেণী:ব্লুমসবারি পাবলিশিংয়ের বই
বিষয়শ্রেণী:ব্রিটিশ শিশুতোষ উপন্যাস
বিষয়শ্রেণী:বাল্যকাল
বিষয়শ্রেণী:নারী অধিকার
বিষয়শ্রেণী:শিশুতোষ ঐতিহাসিক উপন্যাস